সিনেমা দেখতে গিয়ে পপকর্ন, কোল্ড ড্রিঙ্ক তো চলেই। এবার হিন্দ আইনক্সে গেলে ছবি দেখার পর পেটপুজো সারতে চলে যেতে পারেন দোতলায়, মসালা উয়োক’এ। ফিল্মি থিমের এই রেস্তোরাঁ-কাম-বারের মেনুকার্ড তৈরি হয়েছে রেড হট চিলি পেপার রেস্তোরাঁর সঙ্গে হাত মিলিয়ে। সেখানকার অন্যতম কর্ণধার মানস বড়ঠাকুর বললেন, ‘‘এই এলাকায় প্রচুর বাঙালি রয়েছেন। তাঁরা চাইনিজ এবং ভারতীয়, দু’রকমই খেতে ভালবাসেন। আবার বড়বাজার-বৌবাজার এলাকায় অনেক অবাঙালিও থাকেন, যাঁদের ভারতীয় কুইজিনই প্রিয়।’’
দিনকয়েক হল খুলেছে মসালা উয়োক। হিন্দ প্যালেস প্রাইভেট লিমিটেড’এর কর্ণধার শিবরাজ জায়সবাল বললেন, ‘‘হিন্দ বরাবরই সিঙ্গল স্ক্রিন ছিল। সাড়ে চার বছর আগে মাল্টিপ্লেক্স হয়। এই জায়গাটা ফাঁকাই ছিল। মনে হয়েছিল, রেস্তোরাঁ করলে মন্দ হয় না!’’  
প্রবেশপথে ইতিউতি ছড়ানো পোস্টার। তাতে বিভিন্ন ছবির বিখ্যাত সংলাপ— যেমন ‘মুছে হো তো নত্থুলাল জ্যায়সা’, ‘বড়ে বড়ে দেশো মে অ্যায়সি ছোটি ছোটি বাতে হোতি রহেতি হ্যায়’ কিংবা ‘মোগাম্বো খুশ হুয়া’! সঙ্গে মানানসই ছবি। কোথাও আবার বিভিন্ন ফিল্ম-দৃশ্য এবং সংলাপের কোলাজ। শিবরাজ বললেন, ‘‘একটু থিম্যাটিক বানাতে চেয়েছিলাম রেস্তোরাঁটাকে। মুভি থিয়েটারের লাগোয়া বলে অন্দরসজ্জায় মুভি থিমকে ধরার চেষ্টা করা হয়েছে।’’ সোফার তুঁতে রংকে ভারসাম্য দিয়েছে দেওয়ালের ক্রিম রঙের বোর্ড— যার গায়ে ‘এনজয়’, ‘আনওয়াইন্ড’, ‘রিল্যাক্স’, ‘ফিড ইওর ব্রেন’, ‘অর্ডার সামথিং’এর মতো মন ভাল-করা শব্দ লেখা। ‘‘সাধারণত রেস্তোরাঁর কালার-স্কিমে লাল কিংবা ধূসরের মতো রঙের ব্যবহার বেশি দেখা যায়। আমি চেয়েছিলাম, তুঁতে রং ব্যবহার করতে। মনে হয়েছিল, একটা ভাইব্র্যান্ট অনুভূতি আসবে তাতে,’’ বয়ান শিবরাজের। 
খাবারের তালিকা মোটামুটি চেনাশোনাই। আমেরিকান কর্ন পেপার সল্ট, ভাট্টি কে বাদামি আলু, চিলি গার্লিক প্রন্‌স, মুর্গ মালাই কাবাব, মেন কোর্সে এশিয়ান গ্রিন্‌স 
স্টার-ফ্রায়েড উইথ গার্লিক, ডাইস্‌ড চিকেন ইন ব্ল্যাক বিন সস, পনির বাটার মসালা, কড়াই মুর্গ, সেজুয়ান ফ্রায়েড রাইস, মসালা কুলচা, ডেজার্টে ইলাইচি মালপোয়া উইথ ভ্যানিলা আইসক্রিম— এ শহর যা যা খেতে ভালবাসে, সেগুলোই পাবেন।